Awak Suka Saya Tak?

Awak Suka Saya Tak? ialah novel 2011 oleh penulis novel Malaysia, Melur Jelita, dikeluarkan pada 15 Oktober 2011 oleh Penerbitan Karya Seni.

Bermula sebagai e-novel yang diterbitkan dalam bentuk siri, e-novel ini ditamatkan sewaktu Karya Seni mencadangkan novel ini diterbitkan sebagai buku cetak. Walaupun demikian, 47 bab pertama antara 99 bab pada keseluruhannya masih boleh dibaca secara percuma di laman web rasmi Melur Jelita. 

Novel ini telah diadaptasi sebagai sebuah siri drama televisyen pada 2017. Kesinambungannya, Awak Suka Saya Tak 2 dikeluarkan pada 2018.

Perihal
Awak Suka Saya Tak? lahir daripada kesedihan hati novelis Melur Jelita yang melampau melihat perpecahan, pergaduhan dan syak wasangka antara kaum, agama, bangsa, keluarga, jiran, suami isteri, ibu anak dan sebagainya. Tidak sedikit fitnah yang timbul kerana sebab-sebab ini.

Hasrat beliau ialah untuk menyatupadukan seluruh manusia di dunia dengan kasih sayang tanpa mengira siapa. Melur mengakui bahawa hasratnya terlalu hebat dan mustahil tetapi baginya, lebih baik dia bermimpi dan mencuba merealisasikan hasrat itu dengan secebis coretan yang penuh belasahan. Tambah Melur, sekurang-kurangnya dia ada menyumbang sesuatu dan berusaha ke arah itu, walau sebaris ayat untuk melahirkan insan yang berkasih sayang antara satu sama lain.

Sinopsis
Mengisahkan hubungan antara Hilman Yong, seorang kacukan Korea-Amerika-Cina dan Intan Zulaikha, seorang gadis Melayu. Mereka sangat berbeza tetapi kerana perbezaan itulah, mereka berjodoh. Malangnya, kesampaiankah jodoh mereka apabila Hilman, seorang yang baru mengenali Islam, lebih mencintai Islam daripada Intan yang sememangnya dilahirkan Islam dari keturunan lagi berselisih faham kerana keakuannya.

Muncul pula Damien Yong yang sentiasa menyesakkan dada Intan dengan aksinya yang berani, seksi, nakal dan menggoda. Intan terpaksa bersabar dengan Damien semata-mata untuk mendapatkan semula Hilmannya…seorang hamba Allah yang penuh kesabaran dan kesopanan.

Akhirnya, Hilman dan Intan berdua bersetuju untuk mengikat janji bahagia bagi hidup bersama menanti hari untuk disatukan dan digelar suami isteri. Sayangnya manusia hanya mampu merancang dan Allah yang berhak menentukan segalanya. Sekali lagi Intan kehilangan Hilman pada saat hari bahagia mereka. Adakah mereka ada jodoh atau sebaliknya?

Adaptasi

Novel ini telah diadaptasi sebagai sebuah siri drama televisyen yang dibintangi oleh Alvin Chong dan Emma Maembong. Tayangan perdana bermula pada 25 September 2017 di Astro Ria.

Rujukan

Pautan luar
 Laman web rasmi Melur Jelita
 Partner Melur Jelita bird personality test
 Partner Melur Jelita meaning of aura colours

Kategori:Novel 2011
Kategori:Novel berbahasa Melayu
Kategori:Novel Malaysia
Kategori:Novel Malaysia yang diadaptasi menjadi rancangan televisyen